ალექსანდრე (სანდრო) რაზიკაშვილი

ალექსანდრე (სანდრო) პავლეს ძე რაზიკაშვილი (დ. 10 იანვარი, 1874, სოფელი ჩარგალი — გ. 1942) — ქართველი საზოგადო მოღვაწე. ვაჟა-ფშაველას, თედოს და ბაჩანას უმცროსი ძმა.

ბიოგრაფია
ალექსანდრე რაზიკაშვილი დაიბადა 1874 წელს, სოფელ ჩარგალში, ჩარგლის წმინდა გიორგის სახელობის ეკლესიის მღვდლის პავლე რაზიკაშვილისა და გულქან ფხიკლეშვილის ოჯახში. იგი რაზიკაშვილების ოჯახის უმცროსი შვილი იყო.

1883-1894 წლებში სანდრო თელავში ცხოვრობდა და სწავლობდა. მშობლების გარდაცვალების შემდეგ ძმებმა - ვაჟამ, თედომ და ბაჩანამ უნცროსი ძმის აღზრდა-პატრონობა თავის მოვალეობად ჩათვალეს და ყველანაირად ეხმარებოდნენ.

თელავის რეალური სასწავლებლის კურსის დასრულების შემდეგ, სანდრო ოთხი წელი, ხელთუბანში თედოსთან ცხოვრობდა და ძმას სოფლის საქმეებში ეხმარებოდა. 1899 წელს სანდრომ აბასთუმანში ფოსტის მოხელედ დაიწყო მუშაობა. 1900 წელს კი, თბილისის მთავარ ფოსტაში გადაიყვანეს. იგი საბოლოოდ დამკვიდრდა დედაქალაქში და ოჯახიც შექმნა. მისი მეუღლე იყო ბარბარე (ბაბო) პეტრიაშვილი, რომელთანაც შვილი არ შეეძინა და ისინი ბაბოს დისშვილებს, ქეთევან და ნათელა ფურცელაძეებს ზრდიდნენ.

1917 წლიდან სანდრო რაზიკაშვილი იყო "ქართველთა შორის წერა-კითხვის გამავრცელებელი საზოგადოების" ნამდვილი წევრი. ალექსანდრე, როგორც მიმოწერიდან არის ცნობილი, დაუზარებლად ასრულებდა სოფელში მცხოვრები ძმების ყველა თხოვნას. დედაქალაქში გამომცემლებთან ურთიერთობასა და სხვა სახის საქმიანობებში. სანდროს ოჯახითან ერთად ცხოვრობდა მლეთის ქუჩის ნომერ 9-ში. აქ, ხშირად იკრიბებოდნენ მისი ოჯახის წევრები, ნათესავები და საზოგადო მოღვაწეები.

სანდრო რაზიკაშვილი გარდაიცვალა 1942 წელს თბილისში. დაკრძალულია ვერის სასაფლაოზე.

1987 წელს მლეთის ქუჩაზე მდებარე ისტორიულ შენობაში მუზეუმი გაიხსნა, თუმცა 1995 წელს, შენობას კულტურული მემკვიდრეობის ძეგლის სტატუსი შეუჩერდა და სანდროს ბინა კერძო მფლობელის ხელში გადავიდა. ბინაში არსებული მემორიალური ნივთები გიორგი ლეონიძის სახელობის ქართული ლიტერატურის სახელმწიფო მუზეუმს გადაეცა.
რესურსები ინტერნეტში
 სანდრო პავლეს ძე რაზიკაშვილი — ქართველთა შორის წერა-კითხვის გამავრცელებელი საზოგადოების წევრები

კატეგორია:დაბადებული 1874
კატეგორია:დაბადებული 10 იანვარი
კატეგორია:ქართველი საზოგადო მოღვაწეები
კატეგორია:გარდაცვლილი 1942